ଆସିଲେ ସୁଧାଂଶୁ, ଛାନିଆ ଅପରାଧୀ... | interviewtimes\nAugust 26, 20190753\nସୁଧାଂଶୁ ଷଡଙ୍ଗୀ ଭୁବନେଶ୍ୱର-କଟକର ନୂଆ ପୁଲିସ କମିଶନର ହେବା ପରେ ଛାନିଆ ହୋଇଯାଇଛନ୍ତି ଅପରାଧୀ । କାହିଁକି ନା ହାଇଟେକ ଷ୍ଟ୍ରାଟେଜି ସହ ଅପରାଧୀଙ୍କୁ ସାବାଡ କରିବା ପାଇଁ ଅଂଟା ଭିଡିଛନ୍ତି ପୁଲିସ କମିଶନର । ସୁଧାଂଶୁଙ୍କ ନେତୃତ୍ୱରେ ସାରା ଦେଶରେ ପ୍ରଥମ ଥର ପାଇଁ ଫେସ ଆଇଡେଂଟିଫିକେସନ ଟେକ୍ନୋଲୋଜିକୁ ବ୍ୟବହାର କରି ଅପରାଧୀଙ୍କୁ ଚିହ୍ନଟ କରିବ କମିଶନରେଟ ପୁଲିସ । ଅର୍ଥାତ ମୁହଁକୁ ଦେଖି ଅପରାଧୀଙ୍କୁ ଚିହ୍ନିବ ଆଉ ହାଜତରେ ଭରିବ । ସୁଧାଂଶୁଙ୍କ ଏହି ଷ୍ଟ୍ରାଟେଜି ଅପରାଧୀଙ୍କୁ ଛାନିଆ କରିଥିବା ବେଳେ ଲୋକଙ୍କୁ ଆଶ୍ୱସ୍ତ କରିଛି । ଗତ କିଛି ମାସ ଭିତରେ ରାଜଧାନୀରେ ଲୁଟ,ଛିନତାଇ ଓ ରାହାଜାନୀ ଲୋକଙ୍କ ନିଦ ହଜାଇ ଦେଇଥିବା ବେଳେ ଚିନ୍ତାରେ ପଡିଯାଇଥିଲା ପୁଲିସ । ଠିକ ଏତିକି ବେଳେ କ୍ରାଇସିସ ମ୍ୟାନେଜର ଭାବେ ଟ୍ୱିନସିଟିର ଟପ୍ କୋପ୍ ଦାୟିତ୍ୱ ନେଇଛନ୍ତି ଆଇପିଏସ୍ ସୁଧାଂଶୁ ।\n୧୯୯୦ ବ୍ୟାଚ୍ର ଓଡିଶା କ୍ୟାଡର ଆଇପିଏସ୍ ହେଉଛନ୍ତି ସୁଧାଂଶୁ ଷଡଙ୍ଗୀ । ୧୯୮୭ରେ ଉକ୍ରଳ ବିଶ୍ୱବିଦ୍ୟାଳୟରୁ ରାଜନୈତିକ ବିଜ୍ଞାନରେ ଗ୍ରାଜୁଏସନ ପରେ ଦିଲ୍ଲୀ ବିଶ୍ୱବିଦ୍ୟାଳୟରୁ ସେ ସ୍ନାତକୋତ୍ତର ଡିଗ୍ରୀ ହାସଲ କରିଛନ୍ତି । ଏହା ସହ ଇଂଲଣ୍ଡର ଲିଭରପୁଲ ୟୁନିଭର୍ସିଟି ଭଳି ଆନ୍ତର୍ଜାତୀୟ ଶିକ୍ଷାନୁଷ୍ଠାନରେ ଇନଭେଷ୍ଟିଗେଟିଭ ସାଇକୋଲୋଜିରେ ପିଏଚ୍ଡି କରିଛନ୍ତି ସୁଧାଂଶୁ । ଆଉ ଟ୍ୱିନସିଟିର ନୂଆ ପୁଲିସ କମିଶନର ଦାୟିତ୍ୱ ନେବା ପରେ ସେ ଅପରାଧୀଙ୍କୁ ଚିହ୍ନିବା ସହ ଅପରାଧୀକ ମାନସିକତାକୁ ବୁଝି ଅପରାଧୀଙ୍କ ମୂଳୋତ୍ପାଟନ ପାଇଁ ଅଂଟା ଭିଡିଛନ୍ତି । ଗୁଇନ୍ଦା ପୁଲିସିଂକୁ ଫୋକସ କରିବା ସହ କେମିତି ଅପରାଧ ଘଟିବା ପୂର୍ବରୁ ଅପରାଧୀଙ୍କୁ କାବୁ କରିହେବ ସେନେଇ ପ୍ରସ୍ତୁତ କରିଛନ୍ତି ମାଷ୍ଟର ପ୍ଲାନ । ଯାହା କମିଶନରେଟ ପୁଲିସର କେବଳ କାର୍ଯ୍ୟଦକ୍ଷତାକୁ ବଢାଇବ ନାହିଁ ବରଂ ଲୋକଙ୍କ ବିଶ୍ୱସିନୀୟତାକୁ ବି ବୃଦ୍ଧି କରିବ । ସେଥିପାଇଁ ତ ରାଜଧାନୀ ବାସୀଙ୍କ ମୁହଁରେ ଗୋଟିଏ କଥା... 'ସାବାସ୍ ସୁଧାଂଶୁ' ।\nତେବେ କେବଳ ପୁଲିସ କମିଶନର ଭାବେ ନୁହେଁ ବରଂ ଗୃହ ବିଭାଗରେ ବିଭିନ୍ନ ଦାୟିତ୍ୱରେ ରହି ପୂର୍ବରୁ ବି ନିଜର କାର୍ଯ୍ୟଦକ୍ଷତାର ପ୍ରମାଣ ଦେଇଛନ୍ତି ସୁଧାଂଶୁ । ମାଲକାନଗିରି, ସୁନ୍ଦରଗଡ, କେନ୍ଦୁଝର, ବ୍ରହ୍ମପୁର ଓ ବାଲେଶ୍ୱରର ଏସପି ରହିବା ସହ ଆଇଜି ଅପରେସନ ଭାବେ ନିଜ ଦକ୍ଷତାକୁ ପ୍ରମାଣିତ କରିଛନ୍ତି ଏହି ଟପ କୋପ୍ । ଏମିତିକି କେନ୍ଦ୍ରୀୟ ଡେପୁଟେସନରେ ଯାଇ କ୍ୟାବିନେଟ ସଚିବ ଭାବେ ବି କାର୍ଯ୍ୟ କରିଛନ୍ତି । କୁହାଯାଏ ସୁଧାଂଶୁଙ୍କ ଅଭିଜ୍ଞତା ଓ ଦକ୍ଷତା ତୃତୀୟ ମହଲାକୁ ବେଶ ପ୍ରଭାବିତ କରିପାରିଛି । ସେଥିପାଇଁ ଅପରାଧ ଓ ଆଇନଶୃଙ୍ଖଳାକୁ ନେଇ କମିଶନରେଟ ପୁଲିସ ଯେତେବେଳେ ଏକ ଘଡିସନ୍ଧି ମୂହୁର୍ତରେ ଗତି କରୁଥିଲା,ସେତେବେଳେ ସୁଧାଂଶୁଙ୍କ ଉପରେ ଭରସା କରିଛି ପାୱାର କରିଡର । ଆଉ ତାଙ୍କୁ ପୁଲିସ କମିଶନର ଭାବେ ଅବସ୍ଥାପିତ କରାଯାଇଛି । ରାଜ୍ୟପାଳ ଓ ଭାରତୀୟ ପୁଲିସ ପଦକ ଭଳି ସମ୍ମାନରେ ସମ୍ମାନିତ ହୋଇଥିବା ସୁଧାଂଶୁଙ୍କ ଠାରୁ ବର୍ତମାନ ଟ୍ୱିନ ସିଟିବାସୀ ଅନେକ କିଛି ଆଶା ରଖିଛନ୍ତି ।\nନୂଆ ପୁଲିସ କମିଶନରଙ୍କୁ ନେଇ ଯେତେବେଳେ ଆମେ ଏହି ରିପୋର୍ଟ ପ୍ରକାଶ କରୁଛୁ ସେତେବେଳେ ତାଙ୍କ ଜୀବନର ଆଉ ଏକ ଫର୍ଦ୍ଦକୁ ଉଲ୍ଲେଖ ନକଲେ ବୋଧହୁଏ ଆମ ରିପୋର୍ଟଟି ଅଧାପନ୍ତରିଆ ହୋଇଯିବ । ଆଜ୍ଞା ହଁ! କେବଳ ଜଣେ ଟପ୍ ଆଇପିଏସ୍ ନୁହଁନ୍ତି ସୁଧାଂଶୁ ଷଡଙ୍ଗୀ । ଓଡିଆ ଭାଷା ପ୍ରତି ଆଗ୍ରହ ରଖୁଥିବା ସୁଧାଂଶୁ ଜଣେ ଉଚ୍ଚକୋଟିର ଲେଖକ ଓ ସ୍ତମ୍ଭକାର । ଏହାସହ ଜଣେ ସରଳ ଓ ସଚ୍ଚୋଟ ମଣିଷ ।\nHey Buddy!, I found this information for you: "ଆସିଲେ ସୁଧାଂଶୁ, ଛାନିଆ ଅପରାଧୀ...". Here is the website link: http://interviewtimes.org/2019/08/26/administration-times/. Thank you.
